Oopperan sisäänkäynti ennen esitystä.
Olavinlinnan pohjoismuuri oopperan jälkeen vuonna 2007.
**Savonlinnan oopperajuhlat** on heinäkuussa Savonlinnassa järjestettävä, kuukauden kestävä oopperaesitysten sarja.

Oopperajuhlien johtaja syksystä 2012 on Jan Strandholm. Taiteellisena johtajana toimii syyskuusta 2019 Ville Matvejeff.

Oopperajuhlat kuuluu Finland Festivals -tapahtumiin.

Oopperajuhlien historiaa
------------------------

Aino Ackté järjesti ensimmäiset Oopperajuhlat Olavinlinnassa vuonna 1912. Sen jälkeen juhlat järjestettiin kesinä 1913, 1914, 1916 sekä 1930, jolloin juhlat päättyivät taloudellisiin vaikeuksiin. Tapahtuma hiipui 37 vuoden ajaksi, kunnes vuonna 1967 ne aloitettiin uudelleen. Juhlien uudelleen alku tapahtui vuonna 1955 perustetuista Savonlinnan musiikkipäivistä ja niiden ohjelmaan kuuluneesta oopperakurssista, jonka opettajana toimi Wienin valtionoopperan tenori Peter Klein. Oopperakurssi esitti tuolloin Olavinlinnassa Ludwig van Beethovenin Fidelion. Sama teos esitettiin myös Suomen parhaiden solistien voimin Ulf Söderblomin johdolla.

Oopperajuhlia ryhdyttiin elvyttämään uudelleen vuonna 1965. Savonlinnan kaupunginhallitus asetti sitä varten työryhmän, jonka puheenjohtajana toimi kaupunginjohtaja Viljo Virtanen; jäseninä musiikkipäivien toiminnanjohtaja Pentti Savolainen ja matkailusihteeri Pertti Mutka.*lähde?* Juhlien maine kasvoi 1970-luvulla Martti Talvelan toimiessa niiden taiteellisena johtajana.

Vuoden 1967 henkiinherättämisestään alkaen Savonlinnan oopperajuhlat on ollut yksi merkittävimpiä suomalaisen oopperamusiikin näyttämöitä. Vuosien saatossa festivaali on kasvanut viikosta kuukauden mittaiseksi tapahtumaksi, jonka kävijämäärä vuosittain on noin 70 000. Oopperajuhlilla on toteutettu yhteensä 14 suomalaisen oopperan kantaesitystä.

Oopperajuhlien oheisliiketoiminnasta vastaamaan perustettiin vuonna 1985 Savonlinnan Oopperajuhlat Oy, jonka pääosakkaina olivat Oopperajuhlien Kannatusyhdistys ry, Savonlinnan kaupunki, yritykset ja yksityishenkilöt. Savonlinnan Oopperajuhlat Oy:n toimitusjohtaja on Jan Strandholm ja hallituksen puheenjohtaja Petteri Walldén. Yrityksen liikevaihto on ollut viimevuosina noin 545 000 euroa. Opetusministeriön jakamien tukien määrässä Savonlinnan Oopperajuhlat on ollut usean vuoden suurin tukien saaja. Vuonna 2007 tapahtuma sai 660 000 euroa eli lähes viidenneksen koko valtion tuesta.

Savonlinnan oopperajuhlilla on vuodesta 1987 nähty myös ulkomaisten oopperatalojen vierailuja. Juhlilla ovat esiintyneet muun muassa Tallinnan Estonia-teatteri, Reinin kansallisooppera, Lontoon Covent Garden ja pietarilainen Mariinski-teatteri. Vuonna 2007 vierailulla oli Bolšoi-teatteri Moskovasta, vuonna 2008 Shanghain ooppera ja vuonna 2009 Palermon Teatro Massimo.

### Kantaesityksiä

Suosionosoituksien vastaanotto Macbethin jälkeen vuonna 2007.
* Ilmari Hannikainen: *Talkootanssit* (1930)
* Aulis Sallinen: *Ratsumies* (1975)
* Aulis Sallinen: *Kuningas lähtee Ranskaan* (1984, yhteistilaus Covent Gardenin ja BBC:n kanssa)
* Paavo Heininen: *Veitsi* (1989)
* Aulis Sallinen: *Palatsi* (1995)
* Einojuhani Rautavaara: *Aleksis Kivi* (1997)
* Herman Rechberger, Olli Kortekangas ja Kalevi Aho: *Aika ja uni* (2000-01)
* Jaakko Kuusisto: *Koirien Kalevala* (2004)
* Jukka Linkola: *Hui kauhistus* (2006)
* Olli Kortekangas: *Isän tyttö* (2007)
* Markus Fagerudd: *Seitsemän koiraveljestä* (2008)
* Kimmo Hakola: *La Fenice* (2012)
* Timo-Juhani Kyllönen: *Norppaooppera* (2013)
* Aulis Sallinen: *Linna vedessä* (2017)

### Vuoden 2009 ohjelma

Madama Butterflyn esityksen jälkeen 9. heinäkuuta 2018.
Vuonna 2009 ohjelmassa olivat Giacomo Puccinin oopperat Madama Butterfly ja Turandot, Arrigo Boiton Mefistofele ja Gaetano Donizettin Lucia di Lammermoor. Vieraileva palermolainen oopperatalo Teatro Massimo Italiasta esitti Pietro Mascagnin oopperan Cavalleria rusticana, Ruggero Leoncavallon Pajatson sekä Vincenzo Bellinin Puritaanit. Markus Fageruddin lastenoppera *Seitsemän koiraveljestä* sai myös kantaesityksensä.

### Vuoden 2010 ohjelma

Vuoden 2010 oopperajuhlakauden avasi Giacomo Puccinin *Tosca*. Muut kauden oopperat olivat Bizet’n *Carmen*, Puccinin *Madama Butterfly* ja Donizettin *Lucia di Lammermoor*. Vierailijatalo oli Ruotsin kuninkaallinen ooppera, joka esitti Savonlinnassa Mozartin oopperan *Figaron häät* sekä Straussin *Elektran*. Oopperajuhlilla käytiin kesällä 2010 myös ensimmäinen kansainvälinen oopperalaulukilpailu. Lisäksi juhlakaudella 2.7.–31.7.2010 kuultiin Lucia Alibertin, Kristin Lewisin ja Elina Garancan konsertit.

### Vuoden 2011 ohjelma

Vuonna 2011 ohjelmassa olivat Puccinin *Tosca*, Wagnerin *Lohengrin* ja Mozartin *Don Giovanni*. Vierailulle saapunut Unkarin valtionooppera esitti Verdin *Don Carlos* oopperan. Sen lisäksi ohjelmistoon kuului Unkarilainen ilta, jolloin esitettiin Zoltán Kodályn vokaaliteos *Psalmus Hungaricus* sekä puolinäyttämöllinen versio Béla Bartókin oopperasta *Herttua Siniparran linna*. Juhlakaudella konsertoivat Marjukka Tepponen, Vuoden taiteilija Juha Uusitalo sekä Carlo Colombara.

### Vuoden 2012 ohjelma

Vuonna 2012 Savonlinnan Oopperajuhlat juhli 100–vuotista taivaltaan ja ohjelmistossa oli seitsemän oopperaa joista kaksi sai kantaesityksensä. Kantaesityksen saivat Kimmo Hakolan *La Fenice* sekä Free Will joka on maailman ensimmäinen ooppera jonka on tehnyt nettiyhteisö. Markus Fagerudd on koonnut yhteisön säveltämät osiot kokonaisuudeksi. Uusien teosten lisäksi esitettiin kolme suosikkia: Mozartin *Taikahuilu*, Wagnerin *Lentävä hollantilainen* ja Verdin *Aida*. Vierailijana oli Den Norske Opera & Ballet eli *Norjan kansallisooppera ja baletti*. Se esitti Brittenin *Peter Grimes* oopperan ja Kverndokkin *Den fjerde nattevakt* (*Neljäs yövartio*) oopperan. Myös Karita Mattila kävi konsertoimassa Oopperajuhlilla sekä Apocalyptica kävi esitämässä "*oopperakonsertin*".

### Vuoden 2013 ohjelma

Vuonna 2013 oli Giuseppe Verdin ja Richard Wagnerin syntymistä kulunut 200 vuotta ja sen kunniaksi Oopperajuhlilla esitettiin Verdin *La traviata* ja Macbeth sekä Wagnerin *Lohengrin*. Camille Saint-Saënsin tunnetuin ooppera Samson et Dalila oli myös ohjelmistossa saksalaisen Erfurtin oopperan kanssa yhteistyössä toteutettuna. Vieraileva ooppera oli Pietarin Mihailovski-teatteri joka esitti Tšaikovskin *Jevgeni Onegin* ja Verdin *Naamiohuvit* (*Un ballo in maschera*). Lisäksi kantaesityksen sai Oopperajuhlien neljäs lastenooppera. Sen tarina ja visuaalinen ilme on toteutettu koululuokkien välisillä kilpailuilla yhdessä Savonlinnan opettajankoulutuslaitoksen kurssin kanssa. Säveltäjänä toimi Timo-Juhani Kyllönen, libretistinä Iida Hämeen-Anttila ja ohjaaja oli Minna Vainikainen.

### Vuoden 2014 ohjelma

Vuonna 2014 Oopperajuhlat aloitettiin Aulis Sallisen Kullervolla. Tämän lisäksi juhlissa esitettiin Henry Akinan ohjaama Madama Butterfly, Carmen, Taikahuilu, Nabucco ja Manon Lescaut.

### Vuoden 2015 ohjelma

Vuonna 2015 Oopperajuhlat aloitettiin Franz Lehárin Iloisella leskellä. Muut esitykset olivat Boris Godunov, Figaron häät, Tosca, La traviata ja Pikku Taikahuilu.

### Vuoden 2016 ohjelma

Vuonna 2016 Oopperajuhlilla vieraili kaksi italialaista oopperaseuruetta Teatro Regio Torino ja Ravenna Festival. Näistä jälkimmäinen esitti Falstaffin ja Macbethin, ja torinolais seurue La Bohemen ja Kuolleesta talosta. Muut esitykset olivat Otello, Norma ja Punahilkka.

### Vuoden 2017 ohjelma

Vuonna 2017 Oopperajuhlilla vieraili Teatro Real Madrid, joka esitti Puritaanit-oopperan. Toinen vierailija oli Bolšoi-teatteri, joka esitti Tsaikovskin Jolantan. Muut esitykset olivat Ryöstö Seraljista, Kullervo, Rigoletto ja Nani Koipeliinin kuperkeikat.

### Vuoden 2018 ohjelma

Vuonna 2018 oopperajuhlilla vieraili Festival Puccini, joka esitti Toscan. Muut esitykset olivat Patarouva, Faust, Madama Butterfly, Otello ja Turandot. Oopperajuhlien yhteydessä oli kaksi Opera Festival Rocks! -esitystä, kun sekä Apocalyptica että Children of Bodom ja Lost Society esiintyivät juhlien aikana.

### Vuoden 2019 ohjelma

Näkymä Olavinlinnasta.
Kesällä 2019 oopperajuhlilla vieraili Teatro alla Scala, joka esitti Verdin Rosvot sekä Volksoper Wien, joka esitti Johann Straussin Lepakon. Juhlilla esitettiin myös Sevillan parturi (Gioachino Rossini), Rigoletto (Giuseppi Verdi), Ryöstö Seraljista (W.A. Mozart) ja C-molli messu (W.A. Mozart).

Oopperoiden lisäksi järjestettiin Timo Mustakallio -laulukilpailu 14. heinäkuuta 2019 sekä La scalan kuoron ja orkesterin sekä vierailevien solistien juhlakonsertti 18. heinäkuuta 2019.

Vuosina 2020 ja 2021 ei oopperajuhlia järjestetty koronaviruspandemian vuoksi.

### Vuoden 2022 ohjelma

Kesällä 2022 Savonlinnan oopperajuhlilla vieraili Rijekan ooppera Kroatiasta, joka esitti Händelin Giulio Cesaren sekä Busonin Harlekiini ja Puccinin Gianni Schicchi oopperaparin. Muina esityksinä olivat kauden uutuusohjaus Verdin Aidasta, Puccinin Tosca sekä Bizet´n Carmen.

Puccinin Toscassa debytoi pääroolissa sopraano Miina-Liisa Värelä, Cavaradossina kuuluisa yhdysvaltalaistenori Matthew Polenzani, Scarpiana ranskalainen Ludovic Tezier. Esitykset johti nuori italialainen kapellimestari Lorenzo Passerini. Produktion uusintaohjauksen toteutti Anselmi Hirvonen. 

Kauden uutuusteos oli Philipp Himmelmannin ohjaama Verdin Aida. Teoksen ensi-illassa lauloivat sopraano Michelle Bradley (Aida), tenori Gaston Rivero (Radames), mezzosopraano Agniezka Rehlis (Amneris), baritoni Tommi Hakala (Amonasro), sopraano Iris Candelaria (papitar) ja tenori Johan Krogius (lähetti). Esityksen johti oopperajuhlien taiteellinen johtaja Ville Matvejeff. 4.7.2022 sekä 6.7.2022 esitykset olivat poikkeuksellisia siinä suhteessa, että kolme pääroolin laulajaa olivat sairastuneet. Aidan roolin lauloi sopraano Helena Juntunen ja Radamesin roolin tenori Martin Muehle. Amneriksen roolin lavalla näytteli mezzosopraano Agniezka Rehlis, mutta 4.7.2022 roolin orketerimontusta lauloi mezzosopraano Tuija Knihlilä ja 6.7.2022 mezzosopraano Anna Danik.

Johto
-----

### Hallinnollinen johtaja

* Jan Hultin 2002–2012
* Jan Strandholm 2012–2022

### Taiteellinen johtaja

* Martti Talvela 1972–1979
* Timo Mustakallio 1980–1984
* Ralf Gothóni 1984–1987
* Walton Grönroos 1988–1991
* Jorma Hynninen 1991–2002
* Raimo Sirkiä 2003–30.9.2007
* Jari Hämäläinen 1.10.2007–31.8.2013
* Jorma Silvasti 2013–2019
* Ville Matvejeff 2019–

Lähteet
-------

1. ↑  Tapahtumakalenteri *Savonlinnan Oopperajuhlat*.  Arkistoitu 9.7.2022. Viitattu 9.7.2022.
2. 1 2 3 4 5 6 7 8 9  Savonlinna oopperajuhlat – joka kesä heinäkuussa – Historia *Savonlinnan oopperajuhlat*.  Arkistoitu 24.2.2019. Viitattu 23.2.2019.
3. ↑  Jan Strandholm Savonlinnan Oopperajuhlien uusi johtaja *Yle Uutiset*.  15.5.2012. Viitattu 11.2.2020.
4. ↑  Ville Matvejeff on Savonlinnan Oopperajuhlien seuraava taiteellinen johtaja – Kausi alkaa ensi vuonna ja ensimmäinen ohjelmisto nähdään 2020 *Festivals.fi*.  11.1.2018. Viitattu 11.2.2020.
5. 1 2 3  Tietoa Oopperajuhlista Savonlinnan oopperajuhlat. Viitattu 11.2.2020.
6. 1 2  Kantaesitykset Savonlinnan Oopperajuhlilla *Savonlinnan oopperajuhlat*. Viitattu 11.2.2020.
7. ↑  Savonlinnan Oopperajuhlat Oy *operafestival.fi*. Viitattu 11.2.2020.
8. ↑  Kulttuuritapahtumat täyttävät Suomen kesän – Savonlinnan Oopperajuhlille eniten valtion tukea *Tilastokeskus*.  31.7.2007. Viitattu 23.2.2019.
9. ↑  Savonlinnan Oopperajuhlilla vierailleet oopperatalot Savonlinnan oopperajuhlat. Viitattu 11.2.2020.
10. ↑  Savonlinnan Oopperajuhlilla vieraili noin 65 000 kävijää *Finland Festivals*.  6.8.2009. Viitattu 23.6.2019.
11. ↑  Savonlinnan oopperajuhlat tilasi uuden suomalaisen oopperan *Yle Uutiset*.  21.5.2008 . Viitattu 23.6.2019.
12. ↑  Seitsemän koiraveljestä Olavinlinnaan *Turun Sanomat*.  21.3.2009 . Viitattu 23.6.2019.
13. 1 2  Savonlinnan Oopperajuhlien kauden 2010 ohjelma julkaistu *Finland Festivals*.  11.05.2009. Viitattu 23.6.2019.
14. 1 2 3  Teosluettelo – Juhlilla esitetyt oopperat *Savonlinnan Oopperajuhlat*.  Arkistoitu 24.2.2019. Viitattu 23.2.2019.
15. ↑  Oopperalaulukilpailu onnistui hyvin *Yle Uutiset*.  26.7.2010. Viitattu 23.6.2019.
16. 1 2 3  Savonlinnan Oopperajuhlat 2011 esittelee yli 300 kansainvälistä taiteilijaa *Finland Festivals*.  25.11.2010. Viitattu 23.6.2019.
17. ↑  Unkarin valtionooppera saapuu Savonlinnaan *Savonmaa*.  18.7.2011. Viitattu 23.6.2019.
18. 1 2  Savonlinnan oopperajuhlilla ennätysbudjetti *Turun Sanomat*.  23.11.2011. Viitattu 24.6.2019.
19. 1 2 3 4  Savonlinnan Oopperajuhlat 1912 – 2012 *Finland Festivals*.  24.11.2011. Viitattu 24.6.2019.
20. ↑  Hakola, Elina: Savonlinnan oopperajuhlat etsii markkinointitiimiä *Markkinointi & Mainonta*.  13.1.2012. Viitattu 24.6.2019.
21. ↑  Savonlinnan Oopperajuhlat 1912-2012 - 100 vuotta. Tulevaisuuteen. Savonlinnan Oopperajuhlien 100-vuotistaivalta juhlitaan uusilla kantaesityksillä ja menestysklassikoilla *STT*.  23.11.2011. Viitattu 24.6.2019.
22. 1 2  Savonlinnan Oopperajuhlat 2013 on Verdin ja Wagnerin juhlaa *Finland Festivals*.  29.06.2012. Viitattu 24.6.2019.
23. 1 2  Savonlinnan Oopperajuhlat käyntiin *Yle Uutiset*.  5.7.2013. Viitattu 24.6.2019.
24. ↑  Norppaooppera syntyy yhteisöllisesti *Yle Uutiset*.  25.10.2011. Viitattu 24.6.2019.
25. ↑  Savonlinnan Oopperajuhlien kesä 2014 houkutteli yleisöä  4. elokuuta 2014. Finland Festivals. Viitattu 16.7.2019.
26. 1 2 3 4 5  Teosluettelo Savonlinnan oopperajuhlat.  Arkistoitu 23.6.2019. Viitattu 16.7.2019.
27. ↑  Wieniläisoperetti Iloinen leski avaa Savonlinnan Oopperajuhlat 2015  2. heinäkuuta 2015. Savonlinnan oopperajuhlat.  Arkistoitu 5.8.2020. Viitattu 16.7.2019.
28. ↑  Paavo Koponen: Savonlinnan Oopperajuhlille 2016 italialaisia vieraita, useita teoksia ensi kertaa Olavinlinnaan  28. toukokuuta 2015. Yle. Viitattu 16.7.2019.
29. ↑  30 vuotta merkittävää kulttuurituontia  6. huhtikuuta 2017. Savonlinnan oopperajuhlat. Viitattu 16.7.2019. [vanhentunut linkki]
30. ↑  Savonlinnan Oopperajuhlien festivaalikausi 2018 päättyi lauantaina - kesä oli menestykäs, eniten kiinnosti uutuustuotanto Patarouva  7. elokuuta 2018. Finland Festivals. Viitattu 16.7.2019.
31. ↑  Rosvot – Giuseppe Verdi *Savonlinnan oopperajuhlat*.  Arkistoitu 17.2.2019. Viitattu 16.2.2019.
32. ↑  Lepakko – Johann Strauss *Savonlinnan Oopperajuhlat*. Viitattu 16.2.2019.
33. ↑  Sevillan parturi – Gioachino Rossini *Savonlinnan Oopperajuhlat*. Viitattu 16.2.2019.
34. ↑  Rigoletto – Giuseppe Verdi *Savonlinnan Oopperajuhlat*. Viitattu 16.2.2019.
35. ↑  Ryöstö seraljista – Wolfgang Amadeus Mozart *Savonlinnan Oopperajuhlat*. Viitattu 16.2.2019.
36. ↑  Mozartin c-molli-messu – Wolfgang Amadeus Mozart *Savonlinnan Oopperajuhlat*.  Arkistoitu 17.2.2019. Viitattu 16.2.2019.
37. ↑  Timo Mustakallio –laulukilpailu *Savonlinnan Oopperajuhlat*.  Arkistoitu 17.2.2019. Viitattu 16.2.2019.
38. ↑  Juhlakonsertti *Savonlinnan Oopperajuhlat*.  Arkistoitu 17.2.2019. Viitattu 16.2.2019.
39. ↑  Savonlinnan oopperajuhlat siirrettiin taas – tapahtuman peruminen oli pettymys, mutta ei katastrofi: "Meillä on paljon muutakin" *Ilta-Sanomat*.  12.5.2021. Viitattu 12.5.2021.
40. ↑  Kaikkien aikojen oopperakesä 2022 (Arkistoitu versio) *operafastival.fi*.  Arkistoitu 9.7.2022. Viitattu 1.8.2022.
41. ↑  Tosca (Arkistoitu versio) *operafestival.fi*.  Arkistoitu 9.7.2022. Viitattu 1.8.2022.
42. ↑  Aida (Arkistoitu versio) *operafestival.fi*.  Arkistoitu 22.6.2022. Viitattu 1.8.2022.
43. 1 2  Savonlinnan oopperajuhlien nuorin taiteellinen johtaja kotoisin Hollolasta – "Keskiöön tarinankerronta, oopperan taika" *Etelä-Suomen Sanomat*.  11.1.2018. Viitattu 23.2.2019.

Aiheesta muualla
----------------

* Kuvia tai muita tiedostoja aiheesta **Savonlinnan oopperajuhlat** Wikimedia Commonsissa

* Savonlinnan oopperajuhlat *Yle*. Viitattu 23.2.2019.
* Savonlinnan Oopperajuhlat Oy, tukiyhtiö